text: Çou dist li mére: «Jou i vois moult envis:
   Quant je l' regart, membre moi de mon fil;
   Pour un petit ne l' resamble del vis.
   Lors plour des oels, ne m'en puis astenir:
   Çou est li dels dont m'estora morir.»
   Cele part vint, a apeler le prist:
   «Dont estes vous, biaus sire pelerins?»
   PageV01P246
   «Dame», dist il, «pour amor Dieu, merci.
   Jou sui malades: si suis près de ma fin:
   Je ne devroie vous ne autrui mentir,
   Car par mençoigne pert on saint paradis:
   D'ui a tierc jour le sarés bien de fi.»
   Car or aproce al tans et a sa fin,
   Et au juise ke il devoit morir.
   Mais ains qu’il muire, vaura faire un escrit,
   Si metra tout par letre el parcemin,
   Si com li sire qui bien en est garnis,
   Et trés bien set et letres et escrit.
   «Aprociés moi», dist il, «dame, un petit.»
   Ele s'aproce dusc' au lit u il gist.
   Il s'abaissa; as piés se li cai;
   Puis le baisa, se li cria merci.
   «Sire», dist ele, «quel pardon m’avés quis?»
  